ஒரு ஞாயிற்றுக்கிழமை மதியம் மனைவி செய்த கறிக்குழம்பை உண்டு,லேசான மயக்கத்தில் நெளிந்த வண்ணம் நெட் பிலிக்சில் மேய்ந்த போது கிடைத்த பிரெஞ்சுப்படம் இது. தமிழ்ப் பாரம்பர்ய உணவை உண்டுவிட்டு ஆங்கிலம் தவிர வேறு மொழித் திரைப்படங்களைப் பார்த்துப்பாருங்களேன், சீக்கிரம் செரித்துவிடும். எப்படி என்று கேட்கிறீர்களா? பிறமொழிப் படங்களை பார்ப்பதற்கு கடின உழைப்பு தேவைப் படுகிறதல்லவா. படத்தைப் பார்க்க வேண்டும், முக பாவங்களை உன்னிப்பாக கவனிக்க வேண்டும்,சப் டைட்டில்களையும் மாறுவதற்கு முன் அதிவிரைவாகப் படிக்க வேண்டும். ஓரிரு வார்த்தைகளையும் கற்றுக் கொண்டால் அது மிகவும் நல்லது, பிற்காலத்தில் உதவும். இவ்வளவு கடின உழைப்பு தேவைப்படுவதால்தான், உங்கள் மதிய அசைவ உணவு கொஞ்சம் அதிகமாயிருந்தாலும் செமித்துவிடும் என்றேன். ஆனால் உண்டதற்கு மேல் படம் பார்க்கும் சுவாரஸ்யத்தில் நொறுக்குத்தீனிகளை கணக்கு வழக்கு இல்லாமல் சாப்பிட்டு கலோரிகள் பெருகினால் அதற்கு நான் பொறுப்பாக முடியாது.